ગારિયાધાર પહોંચી ગયા પછી બીજા દિવસે વિભાકરને ફોન કરીને મામાએ ગીતાનો પૂરો પરિચય આપ્યો અને બંગલામાં જે બન્યું હતું એની વાત કહી. વિભાકરે તરત કહ્યું કે હું ગારિયાધાર આવું છું, તમે ગીતાને તમારા ઘેર બોલાવી રાખો... વિભાકર ગારિયાધાર ગયો પણ ગીતા આગના ભડકા જેવી સ્વમાની હતી. એ ખુદ્દાર છોકરીએ ચોખ્ખી ના પાડીને સંદેશો મોકલાવ્યો કે હીરા-મોતી અને સોને મઢેલી કોઈ પૂતળી તમે શોધી લેજો. મને મારા નસીબ ઉપર છોડી દો. વિભાકરે મનાવવા પ્રયત્ન કર્યો ત્યારે ગીતાએ શરત મૂકી કે તમારા એ બંગલામાં આવીને તમારી સાવકી મા સાથે રહીને સંસાર માંડવાની મારી તૈયારી નથી. એ ઝેરીલી મા, વૈભવશાળી બંગલો અને ત્યાંનો બધો સંબંધ છોડીને સાવ અલગ રહેવાની ઈચ્છા હોય તો હું વિચારીશ..'